CELEX: 62009TN0448
Language: sk
Date: 2009-11-04 00:00:00
Title: Vec T-448/09: Žaloba podaná 4. novembra 2009 — Centre national de la recherche scientifique/Komisia

30.1.2010   
            
            
               SK
            
            
               Úradný vestník Európskej únie
            
            
               C 24/55
            
         Žaloba podaná 4. novembra 2009 — Centre national de la recherche scientifique/Komisia
   (Vec T-448/09)
   2010/C 24/99
   Jazyk konania: francúzština
   
      Účastníci konania
   
   
      Žalobca: Centre national de la recherche scientifique (Paríž, Francúzsko) (v zastúpení: N. Lenoir, advokát)
   
      Žalovaná: Komisia Európskych spoločenstiev
   
      Návrhy žalobcu
   
   
               —
            
            
               určiť prípustnosť a dôvodnosť žaloby,
            
         
               —
            
            
               uložiť Komisii povinnosť vrátiť údajnú pohľadávku v hodnote 110 102,26 eura zvýšenú o úroky z omeškania v zákonnej výške podľa belgického práva uplatniteľného na zmluvu požadovanú Komisiou na základe zmluvy v jej oznámení o dlhu z 29. júna 2009 (ref. č. 3230906067) a ktorá viedla ku kompenzácii zo 17. augusta 2009 (ref. BUDG/C3 D(2009) 10.5 — 1232),
            
         
               —
            
            
               zaviazať Komisiu na náhradu trov konania.
            
         
      Žalobné dôvody a hlavné tvrdenia
   
   Centre national de la recherche scientifique (CNRS) sa touto žalobou domáha, aby Súd prvého stupňa uložil Komisii povinnosť vrátiť pohľadávku v hodnote 110 102,26 eura tak, ako je uvedená v oznámení o dlhu č. 3230906067 z 29. júna 2009, údajne dlžnú žalobcom na základe zmluvy EURO-THYMAIDE týkajúcej sa projektu 6. rámcového programu výskumu a rozvoja a ktorá viedla ku kompenzácii zo 17. augusta 2009, ako aj úroky z omeškania.
   Žalobca na podporu svojej žaloby uvádza tri žalobné dôvody založené na:
   
               —
            
            
               nedodržaní kritérií odôvodnenia nákladov predpokladaných na zmluvnom základe v rozsahu, v akom Komisia porušila článok II.19.1 Všeobecných podmienok zmluvy EURO-THYMAIDE o oprávnených nákladoch a subsidiárne, povinnosti dobrej viery upravenej v článku 1134 belgického Občianskeho zákonníka — vylúčením dôkazov o priamych nákladoch zamestnancov pracujúcich na projekte, ktorých preukazná hodnota bola zjavná. Tento prístup ju viedol k nesprávnemu zamietnutiu niektorých priamych nákladov zamestnancov a k opravám, ktoré sa prejavili v spornej pohľadávke.
            
         
               —
            
            
               nesprávnom posúdení Provízie za stratu zamestnania (PSZ) z hľadiska kritérií upravených článkami II.19.1, II.19.2.c a II.20 Všeobecných podmienok zmluvy EURO-THYMAIDE, keďže na rozdiel od jej zavádzajúceho označenia PSZ je ťarcha zamestnancov spojená s poistením nezamestnanosti neoddeliteľná od oprávnených nákladov zamestnancov. Komisia tým, že odmietla oprávnené náklady zodpovedajúce PSZ strhnutej zo mzdy dočasných zamestnancov CNRS pracujúcich na projekte, porušila citované zmluvné ustanovenia.
            
         
               —
            
            
               zjavne nesprávnom posúdení miezd za nemocenskú dovolenku, vzhľadom na kritériá oprávnenosti zmluvne upravené, spočívajúcom v tom, že Komisia v rozpore s článkom 11.19 Všeobecných podmienok zmluvy EURO-THYMAIDE doplnila medzi neoprávnené náklady mzdy zaplatené zamestnancom CNRS pracujúcim na projekte počas nemocenskej dovolenky.